Jeg er normalt ikke den store tilhænger af, at kommentere andres service eller mangel på samme i et offentligt forum. I dette tilfælde føler jeg mig dog så dårligt behandlet, at andre fortjener at høre dette, inden de træffer beslutning om at bruge TDC. 
I foråret 2014 besluttede jeg, at få en TDC pakke indeholdende TV, Mobil og Internet. Følgende viser de ting, som er gået galt fra maj 2014 til januar 2015. 
1. Først aftalte jeg med TDC, at hvis jeg skulle bruge dem, så skulle det gå stærkt med opsætningen og jeg kunne få en særskilt faktura til mit arbejde, da de betaler for mit internet. Jeg fik en tid én uge efter. Aftenen før jeg skulle have sat modem op, fik jeg en besked om, at installatørerne var gået i strejke. Det er fair nok, men det er ikke i orden, at jeg så kom bagerst i køen. Der gik derfor næsten 3 uger inden jeg var kørende med internet og tv. 
2. Min kærestes mobil skulle være en del af den samlede pakke, men den blev ikke oprettet korrekt i abonnementet, så den blev vi faktureret særskilt for. Det var ikke nemt, at få flyttet den til tilbage.
3. Som tidligere nævnt, så skulle jeg bruge en faktura til mit arbejde, da de betaler for mit internet. Dette var aftalen fra starten og selvom jeg har talt med 3 TDC medarbejdere om det og har det på skrift, så kan dette ikke lade sig gøre alligevel. 
4. Jeg har lavet aftaler med TDC medarbejder, om blandt andet fakturaer til mit arbejde, hvor der er sendt ordrebekræftelser, men disse er ikke gået igennem, da dette heller ikke kunne lade sig gøre.
5. Jeg har fået utallige regninger med rykkergebyrer, da TDC har lavet fejl i punkt 1. til 4., som jeg ikke skulle og ville betale. 
6. Der skulle gå 6 måneder før vi fandt en aftale, så mit arbejde kunne få en regning. 
7. Jeg fik krediteret et par regninger for ”svig og smerte” for de sidste regninger i 2014. Det har så vist sig, at det jeg har fået i ”rabat” for svig og smerte, er blevet sendt videre til mit arbejde, så hvor er det lige rabatten er? Det er simpelthen ikke i orden!! 
8. Jeg har spurgt, hvorfor mit internet er så langsomt. Svaret fra TDC var, at der skulle sættes forstærkere op her i foråret 2015. Da jeg så begynder at klage over alle de ovenstående punkter, så kan min internetforbindelse lige pludselig blive 3 gange så hurtig. Hvad skete der lige der! 

Det er fair nok, at der kan være nogle ting, som man ikke er herre over som f.eks. strejke. Hvad der ikke er i orden er, at man bliver lovet noget af flere uafhængige TDC medarbejdere, som i sidste ende ikke kan lade sig gøre. Noget som lå til grund for aftalens indgåelse. At en rabat til mig bliver viderefaktureret til mit arbejde, er jeg lidt i chok over.

TDC’s produkt, altså TV, tv boks, mobildækning mv. fejler bestemt intet. Mit problem er, at jeg har fået 13 fakturaer, mit arbejde har fået 4 fakturaer, så jeg har sammenlagt talt med TDC mindst 17 gange og skrevet mails med dem over flere dage. Jeg tør slet ikke tænke på, hvor lang tid jeg har siddet med telefonen i hånden pga. TDC. Godt jeg har fri tale ;-)

Jeg har i skrivende stund bedt om at tale med en afdelingsleder eller chef hos TDC i håbet om, at andre ikke får samme dårlige behandling som jeg. Det er ingen tjent med.